DIT is waar jy in ekonomiese klas moet sit as jy goed op 'n vliegtuig wil slaap - Goeie Huishouding
Tuis » DIT is waar jy in ekonomiese klas moet sit as jy goed op 'n vliegtuig wil slaap
Volgens 'n vliegtuigontwerper…
Ons almal weet dat dit so te sê onmoontlik is om in die beknopte ruimte van ekonomiese klas 'n uiltjie te knip wanneer jy met rumoerige medepassasiers, huilende babas en turbulensie te kampe het. Maar dit blyk dat wáár jy in 'n vliegtuig sit 'n groot verskil kan maak aan jou kans om 'n bietjie rus op jou vroegoggendvlug in te kry …
Volgens die vliegtuiginterieurspesialis Ron Soret, visepresident van die Amerikaanse maatskappy AERIA Luxury Interiors, is jou grootste kans op 'n suksesvolle slapie om voor in die vliegtuig te sit. Maar hoe so? Om voor te sit beteken dat jy waarskynlik 'n egaliger sal vlug geniet …
Lees: 12 belaglike (maar ware) reisklagtes
"Die voorste deel van die kajuit is gewoonlik die gerieflikste," sê Soret. "Die hele vliegtuig sal turbulensie ervaar, maar dis minder erg voor in die ruim." Die rede hiervoor is dat die vlerke die vliegtuig gebalanseerd hou. Enige sitplek in daardie omgewing sal dus minder stamperig wees. Daarbenewens sê Soret dat dit voor in die vliegtuig waarskynlik ook stiller gaan wees.
"Areas (agter in die vliegtuig) naby die enjinuitlaat is die raseriger deel van die kajuit," sê hy. En wanneer dit by jou sitplek kom, raai Soret aan dat jy by die paadjie sit as jy 'n bietjie meer ruimte wil hê om te strek; só kan jy die meeste van jou beenspasie maak.
Lees: 6 wenke vir wanneer jy saam met vriende en familie reis
Om teen die paadjie te sit het natuurlik sy eie mate van ongerief, soos om elke keer te moet opstaan wanneer 'n medepassasier toilet toe moet gaan of wil bene rek. In daardie geval stel Soret voor dat jy 'n venstersitplek kies vir 'n beter kans om ongestoord in te sluimer. Daar het jy dit. Dalk is dit die moeite werd om met jou volgende vlug 'n ekstra paar rand te bestee om 'n sitplek voor in die vliegtuig – en by 'n venster – te bespreek …